Author: daniela.lehocka
Last saved by: Chudá Viera
Company: Bratislava, SK

Správa zo zahraničnej pracovnej cesty

1.	Účastníci ZPC:

Titul, meno a priezvisko: | PhDr. Lucia Auxtová

Pracovisko:

Ministerstvo školstva, vedy, výskumu a športu SR 
Stromová 1, 813 30 Bratislava

Pracovné zaradenie: | štátny radca
Znalosť jazykov: | Aj

2.	 Zahraničná pracovná cesta:

Štát: | Česká republika
Mesto: | Praha
Vykonaná v dňoch: | 28. – 30. 08. 2013
Prijímajúca organizácia: | UNHCR, Česká republika
Účel cesty: | Účasť na stretnutí regionálneho okrúhleho stola k prístupu k zamestnaniu a celoživotnému vzdelávaniu pre cudzincov a utečencov (osôb spadajúcich pod medzinárodnú ochranu) v Strednej Európe
Spôsob financovania: | Cestovné a ubytovacie náklady boli hradené z prostriedkov MŠVVŠ a UNHCR
3.	Rámcový program pobytu:

28.8.2013
29.8.2013

30.8.2013

Príchod  do Prahy, ubytovanie. 
Registrácia a celodenná účasť na regionálnom zasadnutí k vyhodnoteniu medzinárodného hodnotiaceho nástroja (IET) realizovaného UNHCR za účasti Rumunska, Bulharska, Poľska a Slovenskej republiky v rámci projektu: „Integrácia utečencov: možnosti a zhodnotenie“. Rokovanie v pléne a pracovných skupinách.
Pokračovanie v rokovaní v pléne a  pracovných skupinách. Ukončenie regionálneho stretnutia. V poobedných hodinách presun na železničnú stanicu a návrat do Bratislavy vo večerných hodinách.

4.	Priebeh rokovaní

V Prahe sa v dňoch 28. - 30.8.2013 uskutočnilo rokovanie krajín Strednej Európy k problematike integrácie cudzincov a ich prístupe k práci a celoživotnému vzdelávaniu. Regionálny okrúhly stôl bol vyhodnotením medzinárodného projektu „Integrácia utečencov: možnosti a zhodnotenie“, ktorý bol financovaný z prostriedkov EÚ a UNHCR. Do projektu sa okrem Bulharska, Poľska, Rumunska zapojila aj Slovenská republika. Na programe stretnutia bolo prerokovanie priebežných výsledkov projektu Medzinárodného hodnotiaceho nástroja (IET), ktorý zahŕňal obsiahle množstvo indikátorov hodnotenia prístupu k odbornému a celoživotnému vzdelávaniu súvisiaceho s prepojením na zamestnanie a trh práce; so zaradením utečencov do politík celoživotného vzdelávania vrátane ich legislatívneho zabezpečenia; s problematikou uznávania dokladov o vzdelaní pre utečencov a žiadateľov o azyl a pod.

Regionálna zástupkyňa UNHCR pre Strednú Európu, Nancy Polutan, otvorila stretnutie a predstavila v krátkosti vyššie spomínaný projekt, ktorý vychádzal aj z existencie 1,6 milióna osôb so štatútom ochrany v Európe. Zhodnotila, že pre väčšinu z nich by bola integrácia do spoločnosti najviac relevantným a trvalým riešením ich problematického postavenia (aj z hľadiska ďalšieho vzdelávania a zamestnania) v danej spoločnosti. Neexistuje jednotné chápanie pojmu „integrácia“, ale možno ju vnímať v širšom koncepte z hľadiska sociálno-ekonomických, právnych a kultúrnych aspektov. Napriek tomu, že spoločná definícia tohto pojmu absentuje, naďalej ostáva problematika integrácie intenzívne diskutovanou témou v medzinárodnom, ale aj národnom kontexte súvisiacich politík nielen v Európe. UNHCR považuje integráciu za dynamický, zložitý a mnohostranný proces zahŕňajúci tri odlišné, ale vzájomne prepojené dimenzie: právnu, ekonomickú a socio-kultúrnu. Vyžaduje si to opatrenia zo strany príslušných ministerstiev na národnej, regionálnej a miestnej úrovni; zo strany neštátnych subjektov, ako sú mimovládne organizácie, zamestnávatelia, odbory, školy, poskytovatelia vzdelávania na prehĺbenie si jazykových a odborných zručností, poskytovatelia zdravotnej starostlivosti, bankový systém a mnoho ďalších. Preto bolo veľmi ťažké hodnotiť vplyv a efektívnosť integračných opatrení. 

S cieľom zmierniť túto priepasť spustilo Regionálne zastúpenie UNHCR implementáciu 18 mesačného projektu, ktorý prebiehal v Bulharsku, Poľsku, Rumunsku a Slovensku a ktorý bol spolufinancovaný zo zdrojov Európskeho fondu pre utečencov. Ide o pilotný projekt Medzinárodného hodnotiaceho nástroja, ktorý pre UNHCR vypracovala Skupina pre Migračnú politiku (MPG), a ktorého cieľom bolo zhromaždiť informácie, identifikovať nedostatky a naopak pokrok v súvislosti s integráciou cudzincov. Na základe expertného poradenstva má projekt podporiť opatrenia na podporu spolupráce v oblasti vzdelávania, zberu relevantných dát a vnútorných mechanizmov kontroly. Na základe výsledkov implementácie projektu by sa mali posilniť partnerstvá s mimovládnymi organizáciami na udržanie a rozvíjanie účinnej podpory s cieľom integrácie cudzincov. 

Cieľom projektu je zlepšiť kvalitu a účinnosť integrácie cudzincov na základe budovania kapacít a odbornosti relevantných autorít zodpovedných za integráciu v každej zo štyroch účastníckych krajín. Za týmto účelom bol projektový nástroj zameraný na prístup ku vzdelaniu, zamestnaniu, bývaniu a problematike zlučovania rodiny. Na základe zozbieraných dát v rámci projektu budú poskytnuté odborné expertízy, školenia a náležitá podpora ministerstvám a poskytovateľom služieb zodpovedných za oblasť integrácie cudzincov. V rámci projektu sa umožní vyhodnotenie aktuálnej situácie a tvorba relevantných programov pre utečencov a osôb s doplnkovou ochranou v Strednej Európe. Aj preto bolo cieľom spomínaného regionálneho okrúhleho stola vymedziť základné nedostatky ako aj príklady dobrej praxe realizované v účastníckych krajinách, ktoré sú späté s touto témou. Medzinárodný hodnotiaci nástroj pozostával z viac než 200 indikátorov, ktoré si vyžadovali vstupy zo strany vládnych ako aj nevládnych subjektov. Išlo o kvalitatívne a kvantitatívne indikátory, ktoré sa týkali všeobecnej integrácie na základe národných politík, legislatívy, sociálno–ekonomických a kultúrnych podmienok a pod. Nástroj pokrýva takmer každý aspekt života utečenca od získaných zručností a kvalifikačných predpokladov v jeho súčasnom zamestnaní až po administratívne otázky spojené napr. aj s rozpočtovými výdavkami vlády na posilnenie kultúrnej orientácie cudzincov. 

V rámci ďalších vystúpení predniesla Katharina Burkin (Migration Policy Group)  kľúčové zistenia z výsledkov hodnotení prístupu k zamestnaniu a celoživotnému vzdelávaniu v Bulharsku, Poľsku, Rumunsku a Slovenskej republike. Z hľadiska zistení vyplynulo nasledovné: na to, aby sa zlepšili šance cudzincov na vstup na trh práce, je potrebné, aby už počas procesu uchádzania sa o azyl mali možnosť účasti na ďalšom odbornom vzdelávaní a vzdelávaní súvisiacim s potenciálnym zamestnaním. Počty dospelých žiadateľov o azyl sú v rámci účasti na ďalšom odbornom vzdelávaní dosť limitované (alebo vo väčšine krajín nedostupné). Len pre ilustráciu, na Slovensku sa odborného vzdelávania zúčastnili len 3 žiadatelia o azyl (zo 732 žiadateľov) a len dvaja ho aj ukončili. V Bulharsku to bolo 22 žiadateľov o azyl a 12 ho aj ukončilo. Účasť žiadateľov o azyl na odbornom vzdelávaní bola deklarovaná ako komplikovaná len v rámci procedúry žiadania o azyl. Dvaja, ktorí úspešne ukončili štúdium odborného vzdelávania na Slovensku deklarovali, že si výrazne zlepšili zručnosti a spôsobilosti, ale nedokázalo im to pomôcť nájsť stabilné zamestnanie. 

Z hľadiska legislatívneho zabezpečenia hodnotiaci nástroj neidentifikoval v predmetných krajinách žiadne závažné prekážky účasti cudzincov na vzdelávaní. V Poľsku sú príjemcovia medzinárodnej ochrany zahrnutí aj do Národného akčného plánu zamestnateľnosti na roky 2012 – 2014, ktorý má podporiť ich vstup na trh práce a zamestnaniu prostredníctvom odborného vzdelávania. Vo všeobecnosti je však obrovskou prekážkou ich vstupu na trh práce aj úroveň ovládania jazyka danej krajiny, ktoré im bráni aj v účasti na ďalšom vzdelávaní za účelom zvyšovania si kvalifikácie. Na Slovensku a v Poľsku je dokonca ovládanie jazyka aj podmienkou na získanie finančnej podpory. Napriek tomu, že im legislatíva nezabraňuje zúčastniť sa na vzdelávaní, ich práva a potreby sú v praxi limitované. V rámci legislatívy o celoživotnom vzdelávaní neidentifikovala žiadna z krajín  príjemcov medzinárodnej ochrany ako skupinu ľudí so špeciálnymi potrebami. Taktiež žiadna z krajín nedisponuje mechanizmami na zabezpečenie prístupu alebo monitorovania využívania služieb touto skupinou ľudí. Tiež sa preukázala slabá prepojenosť spolupráce štátu s mimovládnymi organizáciami a sociálnymi partnermi na zabezpečovaní prístupu k celoživotnému vzdelávaniu (vrátane absencie základných dát napr. ich účasti na CŽV). Vo väčšine krajín je vzdelávanie a poradenstvo pre týchto ľudí zabezpečované výhradne zo strany MVO bez minimálnych zásahov a opatrení zo strany štátu. Slovenská humanitná rada v SR participovala na projekte zameranom na integráciu a podporu v celoživotnom vzdelávaní pre cudzincov a utečencov. Účasť na vzdelávaní bola stanovená v sume 150EUR/príjemca a na financovaní sa v prevažnej väčšine Európsky fond pre utečencov (sprevádzané spolufinancovaním štátu). Je potrebné poznamenať, že informácie o rozpočte  poskytovanom pre túto skupinu ľudí v rámci účasti na odbornom vzdelávaní poskytla len Slovenská republika.        

V rámci ďalších rokovaní sa Slovenská republika prostredníctvom svojho zástupcu MŠVVŠ zapojila do tematickej skupiny, ktorá sa venovala prístupu k celoživotnému vzdelávaniu. V rámci vystúpenia zástupcu MŠVVŠ bolo prezentované nasledovné stanovisko: Metodika výučby slovenského jazyka pre dospelých cudzincov je podrobne spracovaná odbornými vzdelávacími inštitúciami, a to Centrom pre slovenčinu ako cudzí jazyk - SAS FiF UK v Bratislave a Centrom ďalšieho vzdelávania Ústavu jazykovej a odbornej prípravy UK v Bratislave. Cudzinci, ktorí pracujú alebo študujú na Slovensku, sa môžu vzdelávať formou denných,  večerných alebo individuálnych kurzov slovenského jazyka pre úrovne A1 až C1. V roku 2012 sú naďalej plnené úlohy vyplývajúce zo Zmluvy medzi MŠVVaŠ SR a FiF UK v Bratislave o zabezpečení realizácie vzdelávacieho programu Slovenčina ako cudzí jazyk. Projekt bol zadaný uznesením vlády SR č. 1053/2003 a poskytuje kontaktnou a dištančnou formou celoročné jazykové kurzy slovenčiny ako cudzieho jazyka pre záujemcov, ktorí pôsobia na Slovensku a chcú sa učiť po slovensky, pre štipendistov MŠVVaŠ SR a pre študentov, ktorí študujú v rámci programu Erasmus. Ťažiskom činnosti v oblasti dištančného vzdelávania je prevádzka e-learningových programov jazykovej prípravy pre stupeň A1 a A2 prostredníctvom internetu a špeciálnej webovej stránky: www.e-slovak.sk. Počas roku 2012 bolo zaregistrovaných 130 nových záujemcov o e-learningový kurz slovenského jazyka.

Akreditačná komisia MŠVVaŠ SR pre ďalšie vzdelávanie vydáva potvrdenie o akreditácii pre rôzne rekvalifikačné kurzy dospelých, na ktorých sa môžu zúčastniť aj dospelí cudzinci na základe rozhodnutia príslušného úradu práce, sociálnych vecí a rodiny. Účasť na rekvalifikačných kurzoch predpokladá určitú úroveň znalosti slovenského jazyka, ktorá sa počas absolvovania týchto kurzov zvyšuje vo vzťahu k výkonu pracovnej činnosti cudzincov na trhu práce. Právna úprava SR v oblasti uznávania odborných kvalifikácii je plne v súlade s právnym poriadkom EÚ. Zákon č. 293/2007 Z. z. o uznávaní odborných kvalifikácii v znení neskorších predpisov zrovnoprávnil prístup štátnych orgánov ku vzdelaniu občanov členských štátov a nečlenských štátov bez ohľadu na to, kde vzdelávanie bolo uskutočnené a či získaná odborná kvalifikácia pochádza z členského alebo nečlenského štátu. Takže podľa v súčasnosti platného právneho poriadku SR pri posudzovaní odbornej kvalifikácie nezáleží ani na štátnom občianstve, ani na štáte pôvodu nadobudnutej kvalifikácie.

Podujatie bolo ukončené panelovou diskusiou o výzvach a odporúčaniach, ktoré sa týkali aj ďalšieho pokračovania implementácie projektu v kontexte národných politík príslušných krajín a monitorovania situácie v oblasti integrácie cudzincov a utečencov do spoločenského a pracovného života.
5.	Odporúčané závery:

Požiadať Ústav informácií a prognóz školstva o zapojenie aj tejto skupiny ľudí do štatistických vzoriek (kvôli väčšej prehľadnosti počtu a záujemcov o ďalšie vzdelávanie v SR) a možnosti ich ďalšieho monitorovania. Táto vzorka zatiaľ absentuje v štatistikách o ich účasti na ďalšom vzdelávaní. 
Z: sekcia medzinárodnej spolupráce, európskych záležitostí a CŽV
T: priebežne

UNHCR má záujem spolupracovať so SMSEZ z hľadiska vytvárania možností účasti na celoživotnom vzdelávaní v SR pre cudzincov, migrantov a žiadateľov o azyl. Rovnako má záujem spolupracovať aj s inými relevantnými útvarmi rezortu školstva. V krátkom horizonte sa má uskutočniť stretnutie zástupcu SMSEZ s UNHCR v SR a SHR (Slovenskej humanitnej rady), ktorí majú záujem o spustenie projektu podpory inkluzívneho a celoživotného vzdelávania pre cudzincov a utečencov v SR.
Z: SMSEZ + zapojenie ďalších relevantných útvarov MŠVVŠ
Termín: priebežne

6.	Prehľad prinesenej dokumentácie

Dokumentácia z regionálneho okrúhleho stola je uložená na SMSEZ MŠVVaŠ SR. 

7.   Prínos ZPC
 
Prínosom účasti na regionálnom zasadnutí boli okrem iného aj osobné stretnutia s expertmi v oblasti politík integrácie cudzincov, či už z vládneho alebo mimovládneho sektora. Výmena informácií v tejto oblasti na medzinárodnej pôde je z pohľadu Slovenskej republiky a osobitne MŠVVŠ veľmi inšpiratívna.   

8.  Spôsob zverejnenia výsledkov

Správa zo ZPC bola zaslaná príslušnému odboru SMSEZ, ktorý ju zverejní na internetových stránkach MŠVVŠ SR. Súhlasím so zverejnením správy na internete.

Správu vypracovala:     Lucia Auxtová, odbor európskych záležitostí a CŽV, SMSEZ

Dátum:                         06. 09. 2013 
Správu schválil: Ing. Vladimír Belovič, CSc., generálny riaditeľ sekcie medzinárodnej spolupráce, európskych záležitostí a CŽV Ministerstva školstva, vedy, výskumu a športu SR